Source: http://www.bihon.ro/avans-risipit-de-20-de-puncte/1479629
Timestamp: 2019-01-21 23:57:50+00:00

Document:
Avans risipit de 20 de puncte - BIHON
Avans risipit de 20 de puncte
la	19. noiembrie 2014 09:26	 Reactualizat la:	 19. noiembrie 2014 11:30
Baschetbaliştii de la CSM U Oradea au pierdut cu scorul de 69-77 meciul cu Tofas.
FOTO: CSM U Oradea - Tofas Bursa
Vicecampioana României la baschet masculin, CSM U Oradea nu a reuşit nici de data aceasta să obţină o victorie în actuala ediţie a FIBA EuroChallenge, fiind învinsă pe propriul teren de Tofas Bursa, în etapa a 3-a a Grupei D. Înfrângerea în faţa echipei turce este frustrantă prin faptul că orădenii au avut la un moment dat un avans de 20 de puncte pe tabela de marcaj şi dădeau impresia că se vor impune fără probleme.
CSM U Oradea a avut un prim sfert perfect, în care şi-a dominat copios adversara. Echipa noastră a jucat dezinvolt, în faţa unei formaţii rămasă parcă în block-start-uri. Gazdele pasau şi marcau spectaculos, în timp ce turcii erau evident surprinşi de prestaţia orădenilor. Scorul după primul sfert, 28-13, pare neverosimil faţă de deznodământul final al partidei. Mai mult, avansul formaţiei gazdă a crescut la 20 de puncte în sfertul secund, scor 33-13 (‘22), după coşul lui Dillon şi spectatorii prezenţi la arenă în număr mult mai redus ca de obicei, se gândeau, fireşte, doar la o victorie a favoriţilor lor. Dar oaspeţii s-au trezit din pumn şi au început să se apere mult mai eficient. Orădenii au găsit cu greu drumul spre coşul advers, marcând doar nouă puncte în sfertul doi. Orădenii conduceau încă la pauză, scor 37-32, dar aspectul jocului se schimbase în mod dramatic pentru noi.
La fel s-au petrecut lucrurile şi în sfertul trei, adjudecat de asemenea de oaspeţi, tot la o diferenţă de zece puncte. Elonu a adus egalitatea pe tabelă, scor 41-41 (‘24), după care turcii au prelat conducerea, scor 46-48 (‘27). Tofas a încheiat sfertul trei în avantaj, scor 48-53, după ce gazdele au înscris doar 20 de puncte timp de două sferturi. Orădenii au avut o tresărire de orgoliu în debutul sfertului patru, reuşind să treacă la conducere, scor 55-53 (‘32), după coşul lui Paşca, dar turcii au revenit imediat. Procentajul foarte slab al aruncărilor, capitol la care oaspeţii ne-au fost net superiori şi numeroasele greşeli individuale au năruit eforturile gazdelor. De asemenea, aportul foarte slab al rezervelor noastre a contribuit decisiv la deznodământul meciului. Tofas s-s impus în final, scor 69-77 şi orădenii acumulează al treilea eşec consecutiv în FIBA EuroChallenge.
CSM U Oradea – Tofas Bursa 69-77 (28-13, 9-19, 11-21, 21-24)
CSM U Oradea: Hatten 19 (2×3), Paşca 5 (1), Popescu, Pop, Dillon 12, Subotic 8 (1), Krapic 12 (1), Nuhanovic 6, Pantic 7, Guţoaia. Nu au jucat Varga, Hora. Antrenor: Cristian Achim
Tofas Bursa: Geyik 2, Erülkü, Smith 16 (1×3), Elonu 10, Cinko, Patterson 5 (1), Harris 11 (1), Cevik, Wood 23 (6), Qvale 10, Güney. Nu a jucat Arslan. Antrenor: Erhan Toker
Arbitri: Gili Cohen (Israel), Konstantin Simonow (Germania), Georgios Poursanidis (Grecia)
Eliminări pentru 5 faulturi: Paşca ‘35 / Qvale ‘38
Taguri: Adrian Budureanbaschet masculin, baschet masculin, CSM U Oradea, tofas bursa

References: CSM 
 CSM 
 CSM 

CSM 

CSM 

CSM 
 CSM